**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.01.2019, ora 08.00 –23.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.01.2019, ora 7.00**

**RÂURI**

 **Debitele au fost staționare,** exceptând râurile din bazinele hidrografice: Tur, Crasna, Barcău, Crișuri unde au fost în scădere și cursul inferior al Mureșului, unde au fost în creștere prin propagare.

 Creșteri izolate de niveluri și debite ca urmare a precipitațiilor slabe căzute în interval și cedării apei din stratul de zăpadă s-au înregistrat pe unele râuri mici din sud-vestul țării.

 Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Tur, Crasna, Barcău, Crişul Negru, Suceava, Moldova, pe cursul mijlociu al Siretului, pe unii afluenți ai Bistriței (Bistricioara, Bicaz, Cuejdiu, Iapa, Cracău), pe cursurile superioare ale Trotușului și Prutului şi sub 30% din mediile multianuale pe Moravița şi izolat, pe unii afluenți ai Argeșului superior și ai Bârladului.

 Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția bazinelor hidrografice Tur, Crasna, Barcău, Crișuri, Bega, Timiș, Bârzava și Cerna, s-au menținut fără modificări importante, cu tendință de ușoară intensificare pe râurile din zonele montane din nord – vestul și centrul țării unde au fost în ușoară intensificare și extindere.

 Predomină podurile de gheață pe râurile din bazinele hidrografice: Suceava, Trotuș, Bârlad, Jijia și în bazinele superioare ale Someșului, Mureșului, Oltului, Moldovei și Bistriței, iar pe celelate râuri gheața la mal.

Se mențin aglomerările de ghețuri pe râul Bistrița amonte baraj ac. Izvorul Muntelui (jud. Neamț) și pe râurile la stațiile hidrometrice: Iza – Vadu Izei, Mara – Vadu Izei și Someș la s.h. Răstoci.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău și Crișuri unde vor fi în scădere.

 Sunt posibile creșteri de niveluri și debite și pe unele râuri din sudul țării datorită precipitațiilor slabe cantitativ prognozate și cedării apei din stratul de zăpadă.

 Formațiunile de gheață existente în majoritatea bazinelor hidrografice se vor menține fără modificări importante, cu excepția râurilor din centrul și nord – estul țării, unde vor fi în ușoară intensificare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.01.2019 **a fost staţionar, având valoarea de 4300 m3/s**, sub media multianuală a lunii **ianuarie (4950 m3/s).**

**În aval de Porţile de Fier debitele au fost în scădere la Gruia, în creștere pe sectorul Calafat – Galaţi şi staționare pe sectorul Isaccea - Tulcea**.

**Debitul la intrarea în ţară** (secţiunea Baziaş) **va fi în scădere (4200 m3/s).**

 În aval de Porţile de Fier debitele vor fi în scădere pe sectorul Gruia – Calafat, în creştere pe sectorul Bechet – Galaţi şi staţionare pe sectorul Isaccea – Tulcea.

**2.** **Situaţia meteorologică în intervalul 22.01.2019, ora 08.00 –23.01.2019, ora 06.00**

**A.N.M.** a emis la data de 22.01.19, o Actualizare de Informare **Meteorologică vizând precipitații moderate cantitativ: ninsori, precipitații mixte și polei şi o Atenţionare Cod Galben, vizând viscol în zona Munților Banatului și a Carpaților Meridionali şi ninsori local însemnate cantitativ și strat consistent de zăpadă, după cum urmează:**

**ACTUALIZARE INFORMARE METEOROLOGICĂ**: **În intervalul 22 ianuarie 2019, ora 11.00 – 23 ianuarie 2019, ora 10.00, În intervalul menționat aria precipitațiilor va cuprinde treptat toate regiunile și pe arii restrânse vor fi moderate cantitativ. Acestea vor fi sub formă de ninsoare și local se va depune strat nou de zăpadă, iar în vestul țării trecător vor fi și sub formă de lapoviță și ploaie. În regiunile sud-estice și în extremitatea de sud se vor semnala mai ales ploi. Se va forma polei**.

**Notă: *Până spre sfârșitul săptămânii temporar vor fi precipitații în cea mai mare parte a țării, mai însemnate cantitativ în jumătatea de sud***

 **ATENŢIONARE METEOROLOGICĂ Cod Galben: În intervalul 22 ianuarie, ora 16.00 – 23 ianuarie, ora 10.00, în Munții Banatului și în cea mai mare parte a Carpaților Meridionali va ninge viscolit, iar vântul va avea intensificări în special la altitudinile mari, cu rafale de peste 80…90 km/h, zăpada fiind spulberată și troienită, condiții în care vizibilitatea va scădea semnificativ. În județele Mehedinți, Gorj, Vâlcea și în cea mai mare parte a județelor Argeș și Caraș-Severin va ninge local însemnat cantitativ, iar stratul de zăpadă nou depus va fi consistent.**

***Notă:*** *În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.*

Aceste 2 Mesaje: Actualizare de Informare **Meteorologică şi ATENŢIONARE METEOROLOGICĂ Cod Galben,** au fost transmise de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către următoarele Comitetele Judeţene pentru Situaţii de Urgenţă.*

***-*** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea Şi Municipiul Bucureşti**(Toate prefecturile - 42 de prefecturi);*

***-*** *Argeș, Caraș-Severin, Dâmboviţa, Gorj, Mehedinți, Prahova şi Vâlcea (7 prefecturi) - COD Galben.*

**În ţară,** vremea s-a menținut în general închisă. În cursul zilei temporar a nins slab în Maramureș, Transilvania și Moldova și au predominat ninsorile în Banat, Crișana, Oltenia și local în Muntenia. Noaptea precipitații au fost pe arii extinse, sub formă de ninsoare, exceptând Dobrogea, zona de câmpie a Munteniei, precum și suprafețe mici din Banat și Crișana, unde au fost și ploi, lapoviță și burniță. Cantitățile de precipitații au depășit 10 l/mp în nordul Olteniei. Vântul a prezentat intensificări pe crestele Munților Banatului și ale Carpaților Meridionali, unde la rafală s-au atins 90...100 km/h și zăpada a fost viscolită, precum și în sudul Banatului, cu până la 65 km/h. Temperaturile maxime s-au încadrat între -5 grade la Suceava și 6 grade la Giurgiu și Oltenița, iar la ora 06 se înregistrau valori termice cuprinse între -7 grade la Rădăuți și 6 grade la Sf. Gheorghe Deltă, Constanța, Mangalia, Călărași și Oltenița. Stratul de zăpadă măsurat aseară la ora 20.00 în platformele stațiilor meteorologice era de până la 202 cm la munte (în vestul Carpaților Meridionali - Vf. Cuntu), în Moldova (până la 55 cm), în Maramureș (până la 46cm), în Transilvania (până la 38 cm), în nordul Olteniei (până la 38 cm), local în Crișana (până la 30 cm), în nord-vestul Munteniei (de până la 20 cm) și în Banat (de până la 8 cm).

Observaţie: de ieri dimineață de la ora 06.00 a fost în vigoare 1 atenționare cod galben pentru fenomene meteorologice periculoase imediate, emisă de SRPV Timișoara.

**La Bucureşti,** vremea a fost închisă. Ziua trecător în unele cartiere a fulguit, iar în a doua parte a nopții trecător a plouat slab. Vântul a suflat slab până la moderat. Temperatura maximă a fost de 0 grade la toate stațiile meteorologice, iar la ora 06.00 se înregistra 1 grad la acestea. Stratul de zăpadă măsurat aseară la ora 20.00 în platformele stațiilor meteorologice era de 4 cm.

**3. Prognoza meteorologică în intervalul 23.01.2019, ora 08.00 –24.01.2019, ora 08.00**

**În ţară,** vremea se va încălzi. Cerul va fi mai mult noros și temporar se vor semnala precipitații, ziua îndeosebi în regiunile nordice, estice și centrale, iar noaptea cu precădere în cele sudice și sud-estice. Acestea vor fi mai ales sub formă de ninsoare la munte, în Maramureș și în nordul Moldovei, mixte în restul Moldovei, Transilvania și nordul Crișanei și predominant sub formă de ploaie în celelalte regiuni. Pe suprafețe mici se va depune polei. Vântul va sufla slab și moderat, cu intensificări la munte, la altitudini mari unde va spulbera zăpada și trecător va viscoli ninsoarea, în Dobrogea, iar noaptea în Muntenia, estul Olteniei și sudul Moldovei, unde la rafală se vor atinge viteze, în general, între 40 și 50 km/h. Temperaturile maxime vor fi cuprinse între -3 grade în nordul Moldovei și 12 grade în sudul Dobrogei, iar cele minime între -8...-7 grade în nordul Moldovei și estul Transilvaniei și 7 grade în sudul litoralului. Izolat se va semnala ceață.

**La Bucureşti,** vremea se va încălzi. Pe parcursul zilei vor fi înnorări, condiții de ploaie la începutul intervalului, iar vântul va sufla slab până la moderat. Noaptea cerul va fi noros, temporar va ploua, iar vântul se va intensifica treptat, astfel că în a doua parte a nopții va atinge la rafală viteze, în general de 40...45 km/h. Temperatura maximă se va situa în jurul valorii de 7 grade, iar cea minimă va fi de 0...1 grad.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 22 ianuarie 2019 ora 20 – 23 ianuarie 2019 ora 20.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost în general închisă. Cerul a fost mai mult noros. A nins în general slab local în Carpații Occidentali și nordul Carpaților Orientali și pe arii restrânse în restul masivelor. Vântul a suflat slab și moderat, cu intensificări de peste 70 km/h în zona înaltă a Carpaților Meridionali, temporar viscolind ninsoarea sau spulberând zăpada. Local s-a semnalat ceață asociată și cu depunere de chiciură. În general, grosimea stratului de zăpadă nu a variat mult, doar izolat a scăzut cu mai mult de 5 cm (8 cm la Cuntu).

**STAREA STRATULUI DE ZĂPADĂ în data de 22.01.2019, ora 14.00:**

Carpații Meridionali: 201 cm la Cuntu, 187 cm la Bâlea-Lac, 147 cm Vf. Țarcu, 115 cm la Vf. Omu, 78 cm la Parâng, 70 cm la Păltiniș, 70 cm la Sinaia, 45 cm la Predeal, 30 cm la Fundata.

Carpații Orientali: 103 cm la Vf. Lăcăuți, 100 cm la Bucin, 90 cm la Vf. Călimani, 85 cm la Vf. Ceahlău-Toaca, 47 cm la Poiana Stampei, 29 cm la Vf. Iezer-Rodnei.

Carpații Occidentali: 146 cm la Stâna de Vale, 109 cm la Vlădeasa 1400, 99 cm la Semenic, 78 cm la Vf. Vlădeasa.

**EVOLUŢIA VREMII ÎN INTERVALUL: 22.01.2019 ora 20.00 – 23.01.2019 ora 20.00:**

Cerul va fi mai mult noros în cursul nopții și al dimineții, când va ninge pe arii relativ extinse în Carpații Meridionali și local în rest. Pe arii restrânse, pe rama sudică a Carpaților Meridionali, cantitățile de precipitații vor depăși 15 l/mp. În cea mai mare parte a Carpaților Meridionali va ninge viscolit, iar vântul va avea intensificări în special la altitudinile mari, cu rafale de peste 80…90 km/h, zăpada fiind spulberată și troienită. Mâine vremea se va încălzi, favorizând topirea și umezirea zăpezii, iar precipitații se vor semnala doar pe arii restrânse, mai ales în cursul dimineții. Local se va semnala ceață asociată pe alocuri și cu depuneri de chiciură.

**Peste 1800 m:** temperaturi minime: -10 la -7 gr.C; temperaturi maxime: -6 la -2 gr.C

**Sub 1800 m:** temperaturi minime: -7 la -4 gr.C; temperaturi maxime: -2 la 4 gr.C.

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș**

 **La altitudini mai mari de 1800 m: RISC ÎNSEMNAT (3)**

La altitudini mai mari de 1800 m, stratul de zăpadă a continuat să se consolideze ușor, dar rămâne instabil în partea superioară, unde zăpada prezintă coeziune slabă între cristale și se întâlnesc plăci de vânt. Ninsorile din următoarele 24 de ore, ce pe arii restrânse vor depune un strat mai mare de 10 cm, vor spori instabilitatea stratului. În locurile adăpostite sunt depozite mai însemnate de zăpadă. În profunzime, regăsim structuri de plăci de vânt mai vechi, precum și cruste de gheață. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii sau mici, în unele cazuri putând fi angrenate și straturile inferioare.

Sub 1800 m stratul este relativ consolidat. În cursul zilei, mai ales la altitudini mai mici de 1600 m, pe fondul temperaturilor pozitive și al precipitațiilor mixte, stratul de la suprafaţă se va umezi şi topi. Pe versanţii cu grad mai mare de înclinare, se pot declanşa spontan curgeri sau avalanşe de topire, riscul fiind amplificat chiar și la supraîncărcări slabe.

 **b). în masivul Bucegi: RISC ÎNSEMNAT (3)**

La peste 1800 m, predomină cristalele fine și sunt prezente multiple plăci de vânt, unele mai vechi, iar în interior regăsim pe alocuri cruste de gheață. Un risc crescut îl reprezintă depozitele de zăpadă de pe văi și din zonele adăpostite. Partea superioară a stratului este mediu strabilizat, însă în următoarele 24 de ore peste acesta se vor mai adăuga, în medie până la 10-15 cm de zăpadă proaspătă și poate aluneca chiar și la supraîncărcări slabe conducând la avalanșe medii sau mici.

La altitudini mai mici de 1800 m stratul s-a consolidat ușor. Și aici, un risc crescut îl reprezintă depozitele de zăpadă de pe văi și din zonele adăpostite. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe. Spontan se pot declanşa curgeri sau avalanşe de topire.

 **c).** **în masivele Țarcu – Godeanu :**

 **La altitudini mai mari de 1800 m: RISC MARE (4)**

La peste 1800 m, stratul de zăpadă este consistent, format în primii 50-60 cm din zăpadă ușoară și instabilă, și plăci de vânt. Peste stratul existent, în următoarele 24 de ore, se va depune un strat de zăpadă proaspătă, în medie de până la 10 cm. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, se pot disloca volume mai importante de zăpadă.

**La altitudini mai mici de 1800 m: RISC ÎNSEMNAT (3)**

La altitudini mai mici de 1800 m, stratul de zăpadă este pe alocuri de dimensiuni mari (201 cm la Cuntu). Primii 30-40 cm din strat rămân în continuare instabili, iar sub acţiunea temperaturilor, care în cursul zilei care vor fi pozitive, stratul de la suprafaţă se va umezi şi topi, în special la altitudini sub 1600 m. Declanşarea avalanşelor va fi posibilă chiar şi la supraîncărcări slabe, pe pantele cu înclinație mare, dar se pot declanşa și spontan curgeri sau avalanşe de topire de suprafaţă.

**d). în masivul Parâng – Șureanu: RISC ÎNSEMNAT (3)**

La altitudini mai mari de 1800 m, partea superioară a stratului este instabilă, fiind formată din zăpadă cu slabă coeziune între cristale peste care, în următoarele 24 de ore, se va depune un strat de zăpadă proaspătă de până la 10 cm. În zonele adăpostite s-au acumulat cantităţi mai mari de zăpadă. Pe pantele înclinate se pot declanșa avalanșe de dimensiuni medii chiar și la supraîncărcări slabe.

La altitudini mai mici de 1800 m, stratul este ușor consolidat, însă partea superioară a stratului se menține încă instabilă. Datorită temperaturilor diurne pozitive și al insolaței, stratul de zăpadă se va umezi şi se va topi uşor. Un risc crescut îl reprezintă depozitele de zăpadă de pe văi și din alte zone adăpostite. Chiar și la supraîncări slabe se pot declanșa avalanșe prin alunecarea stratului instabil peste plăci de vânt mai vechi sau cruste de gheață și spontan se pot declanşa curgeri sau avalanşe de topire.

 **e). în Munții Vlădeasa – Muntele Mare: - RISC ÎNSEMNAT (3)**

Stratul de zăpadă este mediu stabilizat și este format în partea superioară din zăpadă cu rezistență scăzută și coeziune slabă între cristale și din plăci de vânt, iar în profunzime se regăsesc și cruste de gheață și plăci de vânt mai vechi. La noapte și în prima parte a zilei se va depune un strat nou, puțin consistent, însă insolația și temperaturile pozitive din cursul după-amiezii vor favoriza procesul de umezire și topire a stratului. Spontan se pot declanşa curgeri sau avalanşe de topire, iar la supraîncărcări mici se pot declanșa avalanșe de dimensiuni mici sau medii prin alunecarea stratului instabil de la suprafață peste straturile mai dure din interior.

**f). în Grupa Nordică a Carpaților Orientali (zona Munților Rodnei):**

**La altitudini mai mari de 1800 m: RISC ÎNSEMNAT (3)**

La peste 1800 m, zăpada este constituită în partea sa superioară predominant din cristale fine. Aici regăsim multiple plăci de vânt formate în săptămânile precedente, pe majoritatea versanților și cruste subțiri de gheață în interiorul stratului. În funcție de relief, dimensiunea actualului strat variază semnficativ, de la 20-30 cm pe platouri până la câțiva metri în zonele adăpostite. Peste stratul existent, în următoarele 24 de ore se va depune un strat nou, puțin consistent. Pe pantele mai înclinate, declanşarea avalanşelor va fi posibilă chiar şi la supraîncărcări slabe. În zonele cu acumulări considerabile riscul este crescut.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul de zăpadă are dimensiuni mai reduse și este relativ stabilizat, avalanșele de mici dimensiuni fiind posibile doar la supraîncărcări mari. Datorită temperaturilor diurne pozitive, mai ales sub 1600 m, stratul de zăpadă se va umezi şi se va topi uşor, favorizând declanșarea spontană de curgeri și avalanșe de topire.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, zăpada este constituită în partea sa superioară, predominant din cristale fine. Aici regăsim multiple plăci de vânt, mai vechi, pe majoritatea versanților și cruste subțiri de gheață în interiorul stratului. Pe văi și în zonele adăpostite sunt depozite mai însemnate de zăpadă. Peste stratul existent, în următoarele 24 de ore se va depune un strat nou, puțin consistent. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul de zăpadă are dimensiuni mai reduse și este relativ stabilizat, iar avalanșele de mici dimensiuni sunt posibile doar în cazuri izolate, la supraîncărcări mari, în special în zonele cu acumulări mai mari de zăpadă și cu pante foarte înclinate. Datorită temperaturilor diurne pozitive, mai ales sub 1600 m, stratul de zăpadă se va umezi şi se va topi uşor, favorizând declanșarea spontană de curgeri și avalanșe de topire.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Argeş-Vedea, GNM CJ Argeş şi APM Argeş** revin cuinformaţii referitoare la producerea unei poluări accidentale a apei râului Cotmeana, la data de 18.01.2019, ora 07:00, în zona localităţii Cocu, judeţul Argeş, în urma coroziunii unei conducte aparţinând OMV Petrom SA, zona de producţie III Muntenia Vest, sector 10, Poiana Lacului, jud. Argeş. S-au scurs circa 60 de litri ţitei şi 150 de litri apă de zăcământ. A fost afectată o suprafaţă de 7 mp de mal şi au apărut irizaţii pe cursul de apă Cotmeana, pe circa 200 ml. S-a remediat avaria şi se intervine pentru ecologizarea zonei afectate. S-au amplasat două baraje pentru colectarea irizaţiilor care au fost înlocuite, fiind contaminate; S-au recuperat 5 litri ţiţei.

**APM Argeş şi ABA Argeş-Vedea** revin cu informaţii referitoare la producerea în data de 15.01.2019, ora 10.00, a unei poluări cu 80 litri ţiţei şi 150 l apă de zăcământ a râului Cotmeana (irizaţii pe cca 1000 m liniari) şi a 5 mp sol pe malul acestuia din cauza coroziunii unei conducte aparţinând OMV Petrom în zona loc. Poiana Lacului, judeţul Argeş, la cca 250 m de sonda 1331. În urma deplasării la faţa locului a reprezentanţilor ABA Argeş-Vedea au fost constatate următoarele:

- Au fost efectuate lucrări pe râul Cotmeana, specifice poluării accidentale care cuprind, înlăturarea cauzei,s-a oprit pomparea, s-au luat măsuri de reparare a conductei prin izolarea acesteia şi montarea unei şarniere, înlăturarea efectelor, spargerea şi degajarea stratului de gheaţă infestat, montarea a 7 baraje de retenţie, împrăştiere de spill sorb şi paie, în 3 zone distincte, pe o lungime de 1500m.

Activitatea nu a fost finalizată, urmând să se efectueze în continuare lucrări de spargere a gheţii care prezintă irizaţii de ţiţei.

În urma celor constatate se stabilesc următoarele măsuri obligatorii şi termene de realizare pentru OMV Petrom:

- Se va informa zilnic ABA Argeş Vedea, stadiul lucrărilor care se desfăşoară în zonă până la ecologizarea zonei.

- Se va termina ecologizarea zonei cu termen 30.01.2019;

- Supravegherea permanentă a conductelor amplasate în apropierea cursurilor de apă iar în cazul producerilor de poluări accidentale, se vor lua măsurile operative care se impun.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 21.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ABA Siret** informează despre **spargerea conductei de gaze OMV Petrom din loc. Moineşti, jud. Bacău, care alimentează CHP Comăneşti, în zona de protecţie a pârâului Urmeniş, la dispensarul din cartier Vasieşti, la data de 22.01.2019, orele 15.00**. S-a intervenit prin oprire gaz, săpătură şi captare condens în recipient plastic de 1 mc care se transvazează cu autovidanja şi se transportă la Depozit Comăneşti pentru reintroducere în flux tehnologic. Nu au fost afectate cursuri de apă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21.01.2019 - 22.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE